BRP Sierra Madre

BRP Sierra Madre oli Filippiinien laivaston maihinnousualus. Alus rakennettiin alkujaan Yhdysvalloissa, jossa se palveli Yhdysvaltain laivastossa toisen maailmansodassa, sekä myöhemmin Vietnamin sodassa Etelä-Vietnamin laivastossa.
Filippiinien laivastossa palvellessaan alus ajettiin tarkoituksella karille vuonna 1997 Spratlysaarien Second Thomas Shoal-riutalla. Myöhemmin Filippiinit on käyttänyt sitä sotilastukikohtana Etelä-Kiinan meren aluekiistan aikana.
Valmistus.
LST-511-luokan maihinnousualus "USS LST-821" tilattiin Evansvillestä Missouri Valley Bridge &amp; Iron Worksiltä, missä köli laskettiin 19. syyskuuta 1944. Alus laskettiin vesille 27. lokakuuta kumminaan Hugh Robertson vanhemman puoliso ja otettiin osittaiseen palvelukseen 4. marraskuuta Mississippi-joen alajuoksulle siirtoa varten. Alus otettiin palvelukseen 22. marraskuuta New Orleansissa ensimmäisenä päällikkönään C. J. Rudine.
Palvelus.
Koeajojen ja miehistön koulutuksen päätyttyä Floridan rannikolla alus lähti 27. joulukuuta New Orleansista Yhdysvaltain länsirannikolle. Se saapui 18. tammikuuta 1945 San Diegoon, mistä se jatkoi San Fransiscon kautta Pearl Harboriin. Alukselle kuormattiin Pearl Harborissa tavaraa, jonka se kuljetti edelleen. Alus saapui 7. maaliskuuta Eniwetokille. Alus oli seuraavat viisi viikkoa Eniwetokin, Ulithin ja Guamin vesillä, kunnes se lähti Okinawalle.
Alus saapui 18. huhtikuuta Okinawalle ja viisi päivää myöhemmin purki lastinaan olleet miehet, ajoneuvot ja tarvikkeet Ie Shimalle. Alukselle nousi 24. huhtikuuta kaikkiaan 183 Yhdysvaltain 77. jalkaväkidivisioonan sotilasta, jotka kuljetettiin Okinawan länsirannikolle. Alus palasi 5. toukokuuta Ulithiin huoltoon.
Sodan lopun alus kuljetti joukkoja ja tarvikkeita Yhdysvaltain tukikohtien välillä Tyynellämerellä. Japanin antauduttua alus jäi alueelle, kunnes se lähti 11. joulukuuta 1945 paluumatkalle Yhdysvaltoihin. Alus saapui 7. tammikuuta 1946 San Diegoon, mistä se siirrettiin huhtikuun alussa Portlandiin. Alus siirrettiin 8. heinäkuuta Vancouverissa Washingtonissa reserviin. Alus oli Tyynenmeren laivaston reservissä lähes 20 vuotta, jona aikana se sai 1. heinäkuuta 1955 nimen "USS Harnett County".
Alus palautettiin palvelukseen 20. elokuuta 1966 Vietnamin sotaan. San Franciscon lahdella pidetyn miehistökoulutuksen jälkeen alus lähti Tyynenmeren laivaston maihinnousulaivastoon, missä se oli seuraavan vuoden. Aluksesta tuli kelluva tukikohta joukoille operaatioissa Mekongjoen suistolla.
Etelä-Vietnamin laivastossa.
Alus luovutettiin 12. lokakuuta 1970 Etelä-Vietnamin laivastolle, jossa se palveli nimellä "RVNS Mỹ Tho" runkonumerolla HQ-800. Alusta käytettiin edelleen tukena operaatioissa Mekongjoen alueella. Sota oli kuitenkin kääntymässä Pohjois-Vietnamin hyväksi. Huhtikuussa 1975 Etelä-Vietnamin pääkaupunki Saigon oli jo luhistumaisillaan. "Mỹ Tho" otti mukaansa 3 000 pakolaista ja purjehti Subic Bayhin Filippiineillä. Yhdysvallat teki Filippiinien kanssa sopimuksen, jonka mukaan saapuneet alukset saivat laskea pakolaiset maihin ja alukset siirrettäisiin Filippiinien laivastolle.
Filippiinien laivastossa.
Alus luovutettiin Filippiinien laivastolle huhtikuussa 1976. Se sai aluksi nimen "BRP Dumagat" (AL-57) ja myöhemmin nimen "BRP Sierra Madre" (LT-57) Filippiinien pohjoisosan vuoriston mukaan. Alusta käytettiin täydennysten kuljettamiseen, kunnes se ajettiin 9. maaliskuuta 1997 karille Spratlysaarien Second Thomas Shoal-riutalla. Karille ajo oli tarkoituksellinen keino luoda keinotekoinen sotilastukikohta Filippiinien ja Kiinan kiistelemille saarille. Laiva on nykyisin täysin merikelvoton, mutta sitä pidetään edelleen kirjoilla Filippiinien laivastossa, mikä tekee sitä lakiteknisesti "maan aluetta". Aluksella on pieni merijalkaväen varuskunta.
Aluksesta tuli strategisesti tärkeä Etelä-Kiinan meren aluekiistan takia. Kiina on pyrkinyt estämään esimerkiksi täydennykset aluksen varuskunnalle. Uhkana on myös jo huonokuntoisen aluksen lopullinen hajoaminen, varsinkin kun korjaustarvikkeiden tuominen on Kiinan toiminnan takia hyvin vaikeaa.